
                                                             ΔΕΛΤΙΟ ΤΥΠΟΥ
 Με επιτυχία και ρεκόρ συμμετοχών ο 9ος Αγώνας Δρόμου «Στα Χνάρια των Ηρώων» (Θεσπιές – Θερμοπύλες) 102 χλμ.
    
Με το διαχρονικό σύνθημα «Η μάχη της μνήμης είναι δική μας», ο Δήμος Αλιάρτου – Θεσπιέων υποδέχθηκε και φέτος τον 9ο Αγώνα Δρόμου «Στα Χνάρια των Ηρώων». 
Πρόκειται για μια ιδιαίτερη αθλητική και ιστορική διαδρομή απόστασης 102 χιλιομέτρων, η οποία συνδέει συμβολικά τις Θεσπιές με τις Θερμοπύλες, διατηρώντας ζωντανή τη μνήμη της θυσίας των 700 Θεσπιέων ηρώων της αρχαιότητας.
Φέτος, ο αγώνας μνήμης σημείωσε ρεκόρ συμμετοχών, επιβεβαιώνοντας τη μεγάλη του απήχηση, την άρτια διοργάνωση και τη σημασία του, ως θεσμού.
· Το Σάββατο 25 Ιουλίου, στις 20:00, έγινε η εκκίνηση των δρομέων από το άγαλμα του Δημόφιλου στις Θεσπιές, παρουσία των επίτιμων προσκεκλημένων μας,  του Δημάρχου του αδελφοποιημένου Δήμου Σπάρτης  Μιχάλη Βακαλόπουλου, του παλαίμαχου Βαλκανιονίκη και Βουλευτή Λακωνίας Νεοκλή Κρητικού, των τριών βουλευτών του νομού Βοιωτίας, του αντιπεριφερειάρχη Βοιωτίας, δημοτικών - περιφερειακών συμβούλων και Προέδρων Δημοτικών Κοινοτήτων.
· Η κορύφωση των εκδηλώσεων πραγματοποιήθηκε την Κυριακή 26 Ιουλίου, στις 09:00, στον ιστορικό χώρο των Θερμοπυλών, με τη τελετή βράβευσης των αθλητών. Συμμετείχαν 218 αθλητές-τριες στα 102χλμ και στις σκυταλοδρομίες 4Χ25,5χλμ και 2Χ51χλμ.
Πραγματοποιήθηκαν επίσης στις 21:00, στη Δημοτική Κοινότητα Θεσπιών, οι εκδηλώσεις που είχαν προγραμματιστεί για την Παρασκευή και αναβληθεί λόγω των ακραίων καιρικών φαινομένων (Λαμπαδηδρομία, ομιλία αρχαιολόγου Msc εφορείας αρχαιοτήτων Βοιωτίας κας Ευτυχίας Ν. Κουρούνη με θέμα «Θεσπική Γη!!! Η Γη των Θνητών και των Ηρώων», Παραδοσιακοί χοροί). 
Ο Δήμος Αλιάρτου – Θεσπιέων εκφράζει τις θερμές του ευχαριστίες:
•	Στους εκατοντάδες εθελοντές, για την ανεκτίμητη συμβολή και την αφοσίωσή τους τόσο στην προετοιμασία όσο και στην ομαλή εξέλιξη της διοργάνωσης.
•	Στην ΠΕΔ και στην Περιφέρεια Στερεάς Ελλάδος.
•	Στις Αστυνομικές Διευθύνσεις Βοιωτίας και Φθιώτιδας.
•	Στον Ελληνικό Ερυθρό Σταυρό (περιφερειακά τμήματα  Λιβαδειάς και Λαμίας).
•	Στους εμπλεκόμενους Δήμους Λεβαδαίων, Αμφίκλειας – Ελάτειας, και ιδιαίτερα τον Δήμο Λαμιέων για την τεχνική υποστήριξη και την θερμή υποδοχή των αθλητών στον τερματισμό.  
•	Σε όλους τους προέδρους Δημοτικών Κοινοτήτων για την υποστήριξη των 23 σταθμών της διαδρομής. Επίσης στους τοπικούς και γειτονικούς μας συλλόγους, «Εκπολιτιστικός – Σύλλογος Θεσπιών Δημόφιλος», Πολιτιστικός Σύλλογος Γυναικών Θεσπιών», «ALIARTISTAS», «ΑΚΟ Λιβαδειάς» και «ΣΔΥΜ Θήβας».
•	Τέλος στον συνδιοργανωτή σύλλογο «Απόλλων Δυτικής Αττικής» για την πολυεπίπεδη  προσφορά.

Ο 9ος Αγώνας Δρόμου διεξήχθη υπό την αιγίδα του Υπουργείου Παιδείας, Θρησκευμάτων και Αθλητισμού.

        Το ραντεβού μας ανανεώνεται για του χρόνου με τον 10 Επετειακό Αγώνα Δρόμου.

